Bodil Kornbek (KRF), 2003-04-03:
Men da vi så alligevel ikke kunne blive en del af forliget, skyldtes det, at vi ikke kunne gå ind for liberalisering af reklamereglerne især for medicin og alkohol.
Så hele reklamedelen var et af de områder, vi var meget opmærksomme på, men også bekymrede over.
Vi har også igennem hele den proces, der har været omkring TV 2 og privatisering, været bekymrede for, at public service-kravene til et privatiseret TV 2 ville blive forringet.
Så de to områder er noget, der har været meget essentielt i forhold til vores holdninger til TV 2. De to rapporter fra Danske Bank og PricewaterhouseCoopers skønner jo begge, at BNP vil blive nedjusteret i 2003, hvilket alt andet lige vil have en negativ effekt på TV 2's reklameindtægter.
Dette kan give anledning til, at regeringen og Dansk Folkeparti vil foreslå at ændre på forudsætningerne for TV 2, så et privatiseret TV 2 kan få en bedre økonomi.
Derfor synes jeg også, at en forespørgselsdebat netop omkring privatisering og grundlaget derfor er en god ting, og det kan jeg så takke hr. Naser Khader og De Radikale for.
Det gælder især øget adgang til breaks, TV 2's mulighed for at opkræve brugerbetaling i det jordbaserede digitale sendenet, og så er der forbuddet og hovedreglen med, at børn under 14 år ikke må medvirke i fjernsynsreklamer.
Det er jo helt klart, at vi med den holdning, vi har haft hele tiden, selvfølgelig ikke kan være med til at øge adgangen til breaks i TV 2.
Det er jo ikke rimeligt, at seerne, når vi ellers gerne vil tale om kvalitet, skal være tvangsindlagte til breaks i dokumentarudsendelser, film etc.
Det er i vores øjne i hvert fald ikke kvalitet.
Vi vil heller ikke være med til, at TV 2 får mulighed for at opkræve brugerbetaling i et jordbaseret digitalt sendenet, hvis det i det hele taget bliver til noget.
Jeg synes, det er fornuftigt, vil jeg så sige, at man undersøger nøje, hvordan det her skal være i fremtiden, og at man tager de forbehold, men også ser på: Hvad kan lade sig gøre, hvad er muligt? I den forbindelse er det vigtigt, at man igen ser på TV 2-regionerne og ser på de muligheder og udviklingsmuligheder, de gerne skulle have også i fremtiden.
PricewaterhouseCoopers-rapporten forudsætter, at der bliver adgang til at reklamere for håndkøbsmedicin, uden at der skal gives oplysning fra den såkaldte indlægsseddel, og det vil sige en yderligere liberalisering, hvis det stod til PricewaterhouseCoopers.
Vi er selvfølgelig også imod dette.
En forringet forbrugerinformation i forbindelse med reklamerne vil jo blot føre til, at medicinalbranchen får endnu mere frit spil i forhold til forbrugerne, og det vender vi os imod.
Hvis det, der skal til for at få et privatiseret TV 2 til at køre rundt økonomisk, er, at man må gå ind og se på en yderligere liberalisering af reklamereglerne, og at man må gå ind og måske ligefrem nedjustere public service-kravene, så er vi ikke så positive længere i Kristeligt Folkeparti.
Jeg har hørt, at kulturministeren ønsker at fastholde
public service-kravene på i hvert fald minimum det niveau, de er på nu, men man kan jo komme under pres.
Der er jo også nogle muligheder for, at den her privatisering skal lykkes, hvilket gør, at man må se på de her ting. Jeg håber, at forligspartierne vil kunne fastholde det, de har udtalt igen og igen.
Men når det drejer sig om reklamereglerne, så har jeg ikke hørt det lige så tydeligt fra kulturministeren
, om man nu vil fastholde i hvert fald det, man har på nuværende tidspunkt, eller om man vil være åben over for en yderligere liberalisering.
Jeg vil på Kristeligt Folkepartis vegne fremsætte følgende: Forslag til vedtagelse
»Folketinget anerkender, at TV 2/Danmark kan privatiseres, men ønsker, at en sådan må gennemføres under klare forudsætninger.
Folketinget pålægger derfor regeringen ved en eventuel kommende privatisering af TV 2, - at sikre som minimum fastholdelsen af TV 2's nugældende public service-forpligtelser, og - at forhindre en yderligere liberalisering af reklamereglerne på tv-området, idet Folketinget med beklagelse konstaterer, at regeringen allerede har forårsaget en liberalisering.«